آذربایجان شاعری محمد حسین شهریارین "حیدربابایا سلام" پوئماسین‌دان روس دیلینه ترجومه اولونان 18 بند شعرین یئر آلدیغی کیتابین تقدیماتی اولدو.
باکیدا گؤرکملی آذربایجان شاعری محمد حسین شهریارین " حیدربابایا سلام" پوئماسین‌دان روس دیلینه ترجومه اولونان 18 بند شعرین یئر آلدیغی کیتابین تقدیماتی اولدو. نشر اوستاد شهریارین آنا‌دان اولماسی‌نین 110 ایللیگینه حصر ائدیلدی.
آذرتاجین اینتئرنئت سایتیندا یئر توتان خبره اساساً، کیتاب‌داکی شعرلر آذربایجان-آمریکا مدنیت درنگی‌نین عضوو، آمریکادا یاشایان یازیچی- پوبلیسیست نوبرت یئودایئو طرفین‌دن ترجومه اولوندو.
باکیدا اولوسلار آراسی موغام مرکزینده باش توتان تدبیرده چیخیش ائدن نوبرت یئودایئو دئدی: " حیدربابایا سلام" پوئماسی بوتون تورک دیللی اؤلکه‌لرده سئویلیر. تأسف ائدیرم کی، بو اثر باشقا دیل‌لره ترجومه اولونماییب. من ایلک دفعه بو شعرلری روس دیلینه ترجومه ائتدیم. کیتابدا پوئما‌دان 18 بند یئر آلیر.
نوبرت یئودایئو قئید ائتدی کی، بو شعر‌لری نیویورکدا یاشایان آذربایجانلی بستکار روسلان آغابابایئوین "حیدربابایا سلام" پوئماسی اساسیندا یازدیغی کانتاتا‌دان تأثیرلنه‌رک ترجومه ائدیب.
تدبیرده آذربایجان یازیچی‌لار بیرلیگی‌نین کاتیبی، یازیچی- پوبلیسیست ایلقار فهمی چیخیش ائده‌رک کیتابین اهمیتین‌دن سؤز آچدی.
قئید اولونوب کی، اؤمرو بویو ادبیاتا، پوئزیایا خیدمت ائدن گؤرکملی شاعرین اثری‌نین ترجومه‌سی اولدوقجا علامتداردیر. وورغولانیب کی، دونیادا یاشایان بوتون آذربایجان‌لی‌لار اوچون بیرلیک معشل‌ینه چئوریلن شهریار یارادیجی‌لیغی هر زامان سویداش‌لاریمیزی هم رای‌لیگه سسله‌ییب.
ادیب‌ین یارادیجی‌لیغی‌نین بوتون دونیا دیل‌لرینه ترجومه اولونماسی‌نین واجیب‌لیگینی قئید ائدن ناطیق، سؤزوگئدن  کیتابین عرصه‌یه گلمه‌سینده خیدمت‌لری اولان هر کسه تشککورونو بیلدیردی.
نشرین ترتیباتیندا امکدار رسسام ایسماعیل ممدووون تصویرلریندن‌ ایستیفاده اولونوب.
تدبیر موسیقی‌لی، ادبی-بدیعی گئجه ایله داوام ائدیب.
